32003R0444
L 067/3
JURNALUL OFÍCIAL AL UNIUNII EUROPENE
REGULAMENTUL (CE) NR. 444/2003 AL COMISIEI
din 11 martie 2003
de modificare a Regulamentului (CEE) nr. 565/80 al Consiliului, a Regulamentului (CE) nr. 800/1999 și a Regulamentului (CE) nr. 2090/2002 în ceea ce privește plata în avans a restituirilor la export pentru produsele agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a piețelor în sectorul cerealelor (1), modificat ultima dată de Regulamentul (CE) nr. 1666/2000 (2), în special articolele 13 și 21, precum și dispozițiile corespunzătoare din alte regulamente privind organizarea comună a piețelor în sectorul produselor agricole,
întrucât:
(1)
S-a constatat că evidența stocurilor exportatorilor, care se utilizează pentru a controla produsele de bază plasate sub regim de prefinanțare, destinate exportului sub formă de produse transformate, și care se bazează pe rate standard de rentabilitate, nu reflectă neapărat realitatea stocurilor existente și nu permite controlul corespunzător al condițiilor la care sunt supuse aceste produse în conformitate cu reglementările comunitare. Prin urmare, este necesar să se modifice articolul 4 alineatul (3) din Regulamentul (CEE) nr. 565/80 al Consiliului din 4 martie 1980 privind plata în avans a restituirilor la export pentru produsele agricole (3), modificat de Regulamentul (CEE) nr. 2026/83 (4), astfel încât să nu se mai aplice ratele standard de rentabilitate pentru prefinanțare.
(2)
Experiența dobândită a demonstrat că modul de aplicare a controalelor fizice ale produselor plasate sub regim de prefinanțare nu este specificat suficient în reglementări. Ea a demonstrat, de asemenea, că există diferențe între statele membre în ceea ce privește modul în care se efectuează aceste controale fizice. Pentru a ajunge la o aplicare uniformă a reglementării în acest domeniu, trebuie să se introducă o rată minimă obligatorie pentru controalele fizice ale produselor plasate sub regim de prefinanțare, care să se efectueze la acceptarea declarației de plată. De asemenea, este necesar să se precizeze că aceste controale trebuie efectuate în conformitate cu sistemul stabilit de Regulamentul (CEE) nr. 386/90 al Consiliului (5), modificat ultima dată de Regulamentul (CE) nr. 163/94 (6) și Regulamentul (CE) nr. 2090/2002 al Comisiei (7).
(3)
S-a constat că exportatorii utilizează regimul de prefinanțare în special pentru a prelungi indirect perioada de valabilitate a certificatelor de export. În consecință, este necesar să se modifice dispozițiile Regulamentului (CE) nr. 800/1999 al Comisiei din 15 aprilie 1999 privind normele comune de aplicare a regimului de restituiri la export pentru produsele agricole (8), modificat ultima dată de Regulamentul (CE) nr. 1253/2002 (9), în ceea ce privește termenul în care produsele de bază pot rămâne sub control vamal pentru transformarea lor și termenul în care produsele pot rămâne sub regimul vamal de antrepozit sau al zonelor libere.
(4)
De altfel, pentru a asigura o bună gestionare a piețelor, trebuie să se cunoască, în cel mai scurt timp, cantitățile de produse care sunt plasate sub regim de prefinanțare.
(5)
Ca urmare a modificărilor aduse Regulamentului (CEE) nr. 2454/93 al Comisiei din 2 iulie 1993 de stabilire a unor norme de aplicare a Regulamentului nr. 2913/92 al Consiliului de instituire a Codului Vamal Comunitar (10), modificat ultima dată de Regulamentul (CE) nr. 444/2002 (11), trebuie să se modifice anumite trimiteri la articolele regulamentului respectiv care apar în Regulamentul (CE) nr. 800/1999.
(6)
Regulamentul (CE) nr. 800/1999 și Regulamentul (CE) nr. 2090/2002 trebuie să se modifice în consecință.
(7)
Comitetele de gestionare în cauză nu au emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
În articolul 4 din Regulamentul (CEE) nr. 565/80, alineatul (3) se înlocuiește cu următorul text:
„(3) În ceea ce privește procedurile de control și rata de rentabilitate, produsele de bază se supun acelorași reguli care se aplică, în cadrul regimului de perfecționare activă, produselor de aceeași natură, cu excepția regulilor privind ratele standard de rentabilitate.
Ratele de rentabilitate care trebuie aplicate produselor de bază utilizate la fabricarea mărfurilor menționate în anexa C la Regulamentul (CE) nr. 1520/2000 al Comisiei (*) sunt cele menționate în anexa respectivă.
Articolul 2
Regulamentul (CE) nr. 800/1999 se modifică după cum urmează:
1.
La articolul 2 alineatul (1) litera (h), termenii „articolele 471-495” se înlocuiesc cu termenii „articolele 912a-912g”.
2.
La articolul 10, alineatul (1) se înlocuiește cu următorul text:
„(1) În cazul în care, în statul membru de export, produsul este plasat sub unul dintre regimurile de tranzit comunitar simplificat propriu mărfurilor exportate pe calea ferată sau în containere mari, menționate în articolele 412-442a din Regulamentul (CEE) nr. 2454/93, pentru a fi transportate spre o gară de destinație sau pentru a fi livrate unui recepționer în afara teritoriului vamal al Comunității, plata restituirii nu depinde de prezentarea exemplarului de control T5.”
3.
La articolul 26, se adaugă următorul alineat (7):
„(7) Produsele pentru care se acceptă o declarație de plată se supun unui control fizic la acceptarea declarației de plată, care se aplică cel puțin unei selecții reprezentative de 5 % din declarațiile de plată acceptate.
Articolul 3 din Regulamentul (CEE) nr. 386/90, precum și articolul 2 alineatul (2), articolele 3, 4, 5, 6, articolul 8 alineatele (1) și (2), articolul 11 primul paragraf din Regulamentul (CE) nr. 2090/2002 al Comisiei și anexa I la acesta (**) se aplică. Totuși, în ceea ce privește produsele plasate sub regim de prefinanțare, care sunt destinate exportului după transformare, controlul fizic se limitează la cantitatea și la natura produsului.
(**) JO L 322, 27.11.2002, p. 4.”" 						
4.
La articolul 28, alineatul (6) se înlocuiește cu următorul text:
„(6) Perioada în care produsele de bază pot rămâne sub control vamal pentru transformare este egală cu perioada care rămâne din termenul de valabilitate a certificatului de export.
În cazul în care exportul nu se supune prezentării unui certificat de export, termenul este de două luni din ziua acceptării declarației de plată.”
5.
La articolul 29, alineatul (5) se înlocuiește cu următorul text:
„(5) Perioada în care produsele pot rămâne sub regim vamal de antrepozit sau al zonelor libere este egală cu perioada care rămâne din termenul de valabilitate a certificatului de export.
În cazul în care exportul nu se supune prezentării unui certificat de export, termenul este de două luni din ziua acceptării declarației de plată.”
6.
La articolul 30 alineatul (1) paragraful al doilea, termenii „articolul 349” se înlocuiesc cu termenii „articolul 357”.
7.
Articolul 53 se modifică după cum urmează:
(a)
a doua liniuță se înlocuiește cu următorul text:
„-
cantitățile, pentru fiecare cod de douăsprezece cifre, ale produselor exportate fără certificat de export, presupunând stabilirea în avans a restituirii pentru cazurile menționate în articolul 4 alineatul (1) paragraful al doilea prima liniuță, articolele 6 și 45. Codurile sunt grupate pe sectoare. Statele membre iau măsurile necesare pentru a asigura efectuarea comunicării în a doua lună cel târziu de la acceptarea declarației de export.”;
(b)
se adaugă următoarea liniuță:
„-
cantitățile, pentru fiecare cod de douăsprezece cifre, ale produselor sau pentru fiecare cod de opt cifre, ale mărfurilor, plasate sub regim de prefinanțare a restituirii, menționat la titlul II, capitolul 3. Codurile sunt grupate pe sectoare. Statele membre iau măsurile necesare pentru a asigura efectuarea comunicării în cel târziu a doua lună de la acceptarea declarației de plată.”
Articolul 3
Articolul 9 din Regulamentul (CE) nr. 2090/2002 se elimină.
Articolul 4
Prezentul regulament intră în vigoare în a treia zi de la publicarea în Jurnalul Oficial al Uniunii Europene.
Articolul 1 și articolul 2 punctele 4, 5 și 7 litera (b) se aplică produselor care fac obiectul declarațiilor de plată acceptate de la 1 octombrie 2003.
Articolul 2 punctul 7 litera (a) se aplică produselor care fac obiectul declarațiilor de export acceptate de la 1 octombrie 2003.
Articolul 2 punctul 3 se aplică produselor care fac obiectul declarațiilor de plată acceptate de la 1 ianuarie 2004.
Articolul 3 se aplică produselor care fac obiectul declarațiilor de export acceptate de la 1 ianuarie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 martie 2003.